Source: https://www.podnikajte.sk/dane-a-uctovnictvo/c/990/category/dan-z-prijmov/article/vykazovanie-uctovanie-kurzovych-rozdielov-ich-vplyv-na-zaklad-dane-z-prijmov.xhtml
Timestamp: 2018-12-19 05:29:36+00:00

Document:
Vykazovanie a účtovanie kurzových rozdielov a ich vplyv na základ dane z príjmov - podnikajte.sk
Ľudmila Žúžiová | 16.07.2013
Vykazovanie a účtovanie kurzových rozdielov možno považovať za nástroj daňovej optimalizácie z dôvodu existencie alternatívnych možností stanovenia momentu, kedy ovplyvnia základ dane. Daňový subjekt sa za určitých podmienok môže rozhodnúť, že kurzové rozdiely, ktoré nevznikli z dôvodu inkasa pohľadávok alebo úhrady záväzkov nebudú súčasťou základu dane v čase ich zaúčtovania, ale až v čase pohybu peňažných prostriedkov.
Ustanovenia § 17 ods. 17 zákona o dani z príjmov v nadväznosti na prechodné ustanovenia § 52e ods. 2 zákona č. 595/2003 Z. z. o dani z príjmov v znení neskorších predpisov upravujú zahrnutie kurzových rozdielov do základu dane. Zákon o dani z príjmov ponecháva na rozhodnutí daňovníka, či pri zahrnovaní kurzových rozdielov, ktoré vzniknú z dôvodu nezrealizovaného inkasa pohľadávok, alebo neuhradených platieb záväzkov, do základu dane bude postupovať v súlade s účtovníctvom alebo využije odlišný postup upravený v § 17 ods. 17 zákona o dani z príjmov. Využitie postupu s využitím možnosti nezahrnovania kurzových rozdielov do základu dane nemá žiadny vplyv na samotné zaúčtovanie kurzových rozdiel, iba na ich daňový dopad na základ dane.
Ak sa daňovník rozhodne pre postup uvedený v § 17 ods. 17 a pred začatím zdaňovacieho obdobia doručí daňovému úradu oznámenie o nezahrnovaní kurzových rozdielov do základu dane v zdaňovacom období, v ktorom o nich účtuje, tieto nerealizované kurzové rozdiely zahrnie do základu dane v tom zdaňovacom období, v ktorom došlo k inkasu alebo odpisu pohľadávky, resp. k platbe alebo odpisu záväzku. V zdaňovacom období, v ktorom tento daňovník doručí správcovi dane oznámenie o ukončení nezahrnovania týchto kurzových rozdielov do základu dane, zahrnie do základu dane aj kurzové rozdiely vyčíslené v účtovníctve, nezahrnuté do základu dane v predchádzajúcich zdaňovacích obdobiach.
Príklad – kurzové rozdiely a ich vplyv na vykázaný základ dane
Účtovná jednotka dňa 10. mája 2012 vystavila faktúru za poskytnutú službu v sume
1 000 USD. Príjemca služby dňa 30. mája uhradil 500 USD, zvyšok fakturovanej sumy uhradí 18. januára 2013.
Postup účtovnej jednotky pri účtovaní a pri podávaní daňového priznania, ak uplatňuje ustanovenie § 17 ods. 17 zákona o dani z príjmov: Účtovná jednotka bude prepočítavať pohľadávku na eurá kurzom ECB zo dňa predchádzajúceho ku dňu vzniku pohľadávky (9. máj 2012) a ku dňu, ku ktorému sa zostavuje účtovná závierka (31. december 2012). O kurzových rozdieloch účtuje ku dňu čiastočného inkasa (30. máj 2012), ku dňu, ku ktorému sa zostavuje účtovná závierka a ku dňu inkasa zostávajúcej časti pohľadávky.
Deň Účtovný prípad USD kurz EUR účtovanie
10.05.12 Vystavená faktúra 1 000,- 1,2950 772,20 311/602
30.05.12 Inkaso ½ pohľadávky 500,- 1,2523 399,27 221/311
Kurzový rozdiel - zisk 13,17 311/663
31.12.12 Prepočet kurzových rozdielov kurzom 31.12.2012: 1,2323; hodnota pohľadávky po prepočte: 405,75 € (evidovaná hodnota 386,10 €) 19,65 311/663
18.01.13 Inkaso zvyšnej časti pohľadávky 500,- 1,2320 405,84 221/311
Kurzový rozdiel - zisk 0,09 311/663
Suma 19,65 € predstavuje kurzový zisk z dôvodu nezrealizovaného inkasa pohľadávky (500 USD) k 31. decembru 2012. Daňovník pri podávaní daňového priznania za rok 2012 odpočíta od výsledku hospodárenia sumu 19,65 €. Tento kurzový rozdiel teda nebude ovplyvňovať základ dane za rok 2012.
Kurzový zisk vzniknutý k 30. máju 2012 (13,17 €) je kurzovým rozdielom zo zrealizovaného inkasa pohľadávky, preto sa zahŕňa do základu dane za rok 2012. Suma 0,09 € predstavuje kurzový zisk z dôvodu zrealizovaného inkasa pohľadávky (500 €), preto sa zahŕňa do základu dane za rok 2013. Navyše daňovník pri podávaní daňového priznania za rok 2013 pripočíta k výsledku hospodárenia sumu 19,65 €, t. j. kurzový zisk vzniknutý a zaúčtovaný k 31. decembru 2012. Kurzový zisk vzniknutý k 31. 12. 2012 bude teda zvyšovať základ dane v roku 2013, pretože k inkasu pohľadávky došlo v roku 2013. Pokiaľ by daňovník neuplatňoval postup podľa § 17 ods. 17 zákona č. 595/2003 Z. z., potom by kurzové zisky zahrnul do základu dane v tom zdaňovacom období, v ktorom daňovník o týchto kurzových rozdieloch účtoval (teda v súlade s účtovníctvom).
Pokiaľ daňový subjekt využíva ustanovenie § 17 ods. 17 zákona o dani z príjmov a pred začiatkom zdaňovacieho obdobia doručil správcovi oznámenie o nezahrnovaní týchto kurzových rozdiel do daňového základu, môže ku koncu účtovného obdobia túto situáciu využiť v rámci daňovej optimalizácie vo svoj prospech a nastaviť úhrady pohľadávok a záväzkov podľa svojich potrieb.

References: § 17
 § 52
 § 17
 § 17
 § 17
 § 17
 § 17